太学壁经赋（以六经典法刊正文字为韵）
王履贞 (Tang)
国家诞敷文命。建学崇政。置六经于屋壁。作偫儒之龟镜。剪遗文以辨谬。俾雅诰以详正。是以儒业益敷。皇风载盛。敩学既阐。廓宇斯分。饰素壁而照月。构丹梁而结云。于是集青衿之侣。延鸿儒之偫。贞八索。起三坟。采典谟之沦翳。次编之缤纷。稽古至今。从百家之正义。归真背伪。俾四海之同文。于是博考偫臣。宣明旧典。既科斗之互缺。亦鱼鲁之相舛。依鸟迹而难从。访蛇形而莫辨。定兹金。规程邈之隶书。遵彼古文。参史籀之大篆。然后命钟张之艺。诏文学之官。界四壁以绳直。挥五色之毫端。粲尔其彩。昭然可观。虽一劳之克定。乃千载之不刊。错综既备。班列有次。欲昭明于六书。先褒贬于一字。俾去颠讹之惑。用全述作之意。苟不绝于韦编。将永齐于石记。至于止戈为武。反正为乏。将为后生之式。必宪先王之法。爰及垂露悬针。鹤头蚊足。酌前修之楷模。为后来之轨躅。瞻彼垣墙。代兹牍。篇章焕炳。文雅照烛。正以先王之修。则曲礼三千。习以孔门之徒。则冠者五六。所谓一人作则。万国仪刑。光我廊庙。异彼丹青。示人范于古训。正国常于典经。既文明乎天下。宜远域而来庭。